**A mea**

*Nichita Stănescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Singuratecă ea mă așteaptă să-i vin acasă,

În lipsa mea ea se gândeste numai la mine,

ea cea mai dragă și cea mai aleasă

dintre roabele sublime.

Ei i se face rău de singurătate

ea stă și spală tot timpul podeaua

până o face de paisprezece carate

și tocmai să calce pe dânsa licheaua.

Ea spală zidul casei cu mâna ei

și atârnă pe dânsul tablouri

ca să se bucure derbedeul, e-hei

căzut de la ușă-n ecouri.

Ea își așteaptă bărbatul bețiv

Ca să-i vină acasă

și degetele albe și le mișcă lasciv

pentru ceafa lui cea frumoasă.

Pregătindu-i-le de dezbătat

ea ține în boluri și zeamă acră,

părul lung și negru și-l întinde de la ușă spre pat

să nu greșească bărbatul niciodată

drumul predestinat.